שו"ת רשב"ץ (תשב"ץ)/חלק ג/סד
ענין סד:

ובענין שמטת כספים אם נוהגת בזמן הזה הסכמת הכל היא שהיא נוהגת לפי שהיא חובת הגוף ונוהגת בכל מקום ובכל זמן ואמת הוא שהרב' מקומות יש שאינה נוהגת בהם ואינם יודעים אותה ובמקום הזה גבה הרב ר' יצחק בר ששת חוב שעברה עליו שמטה וגם הוא בעצמו גבה חוב שהיו חייבין לו בבלנסיא בכתב יד לוה וכל זה אינו מעכב על דין שרוצה לדון דין שמטה אבל בספרד נוהגים שאם כתוב בשטר שיכול לתבעו בין בדיני ישראל בין בדיני האומות הרי הוא כאלו התנה עמו שלא תשמטנו שביעית שאינו משמיט בתנאי זה ולפי זה אם השטר הוא בגופן של עכו"ם אינו משמט כאלו התנ' עמו בפירוש.
וי"א שבמקומות שאינם יודעים דין זה הרי הוא כאלו התנ' בפירוש אבל הרשב"א ז"ל בתשובה אינו מורה כזה: